**Tisztelt Társulási Tanács!**

Az államháztartásról szóló 2011. évi CXCV. törvény (a továbbiakban: Áht.) 26. § (1) bekezdése alapján a Társulás költségvetését költségvetési határozatban állapítja meg. A Társulás költségvetési határozata tartalmazza az általa irányított költségvetési szervek költségvetését is.

A költségvetés összeállításának részletes szabályait az Áht. és az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.), a finanszírozás rendjét és az állami hozzájárulás mértékét a központi költségvetésről szóló törvény határozza meg.

Társulási Tanács részére tájékoztatásul a 2017. évi költségvetés előterjesztés mellékletei alábbiak szerint kerülnek bemutatásra.

A mellékletek tartalmazzák:

1. a Pécs és Környéke Szociális Társulás címrendjét (1 sz. melléklet)
2. a Pécs és Környéke Szociális Társulás összevont 2017. évi költségvetés tervezet mérlege (2 sz. melléklet),
3. a Pécs és Környéke Szociális Társulás működési célú bevételeinek és kiadásainak 2017. évi költségvetés tervezet mérlege (3 sz. melléklet)
4. a Pécs és Környéke Szociális Társulás felhalmozási célú bevételeinek és kiadásainak 2017. évi költségvetés tervezet mérlege (4. sz. melléklet)
5. a Pécs és Környéke Szociális Társulás 2017. évi költségvetés tervezet Működési és Felhalmozási bevételei (5. sz. melléklet)
6. a Pécs és Környéke Szociális Társulás 2017. évi költségvetés tervezet Működési és Felhalmozási kiadásai (6. sz. melléklet)
7. Pécs és Környéke Szociális Társulás Intézményeinek tervezett bevételei – kiadásai 2017 (7. sz. melléklet)
8. Pécs és Környéke Szociális Társulás bevételeire és kiadásaira tervezett összege, illetve az engedélyezett állományi létszám szakfeladatonkénti megbontásban 2017. évi költségvetés tervezet (8. sz. melléklet)
9. A Pécs és Környéke Szociális Társulás bevételeire és kiadásaira tervezett összege, illetve az engedélyezett állományi létszám jogcímcsoport szerinti megbontásban 2017. évi költségvetés tervezet (9. sz. melléklet)
10. Pécs és Környéke Szociális Társulás normatív támogatásának jogcímenkénti elszámolásénak 2017. költségvetési tervezete (10. sz. melléklet)
11. Pécs és Környéke Szociális Társulás Közös fenntartás miatti normatív támogatási többlet a normatív költségvetési támogatáson belül jogcímenkénti bontásban 2017. költségvetési tervezete (11. sz. melléklet)
12. Pécs és Környéke Szociális Társulásbevételi előirányzat-felhasználási ütemterve (12. sz. melléklet)
13. Pécs és Környéke Szociális Társuláskiadási előirányzat-felhasználási ütemterve 2017 (13. sz. melléklet)
14. Pécs és Környéke Szociális Társulás likviditási terv 2017. évre (14. sz. melléklet)
15. Pécs és Környéke Szociális Társulás Önkormányzatok működési hozzájárulásának kimutatása településenkénti bontásban (15. sz. melléklet)
16. Pécs és Környéke Szociális Társulás 2017. évi kiemelt üzemeltetési kiadásai (16. sz. melléklet)

A Társulás költségvetésének fő összege **427 587 421 Ft-**ban került megállapításra, melynek részleteit az alábbi táblázatok tartalmazzák intézményenkénti bontásban, és összesítve is.







**A Társulás 2017. évi bevételei:**

A Társulás 2017. évre **427 087 421 Ft** bevétellel számol.

A Társulás bevételeit a normatív állami támogatások, működési célú támogatások, valamint az egyéb intézményi bevételek jelentik.

A 2017. évre a várható normatív bevétel: **174 712 000 Ft**, melyet részletesen a 10. számú melléklet tartalmaz.

Ebből:

Az INSZI szociális szolgáltatásaira: 174 712 0000 Ft várható.

A szociális-, gyermekjóléti és családsegítési feladatok ellátására létrejött társulás ezeket a szolgáltatásokat a Társulás önállóan működő intézményein, az Integrált Nappali Szociális Intézményen keresztül biztosítja. A társulási formában történő feladatellátás révén Pécs Megyei Jogú Város Önkormányzata jogosult kiegészítő normatívák lehívására.

A közös feladatellátásra tekintettel leigényelhető többlet normatívák összegét jogcímenként bontásban a 11. sz. melléklet tartalmazza. A többlet normatíva értéke 21 409 000 Ft, mely az alábbiak szerint oszlik meg:

* INSZI által ellátott feladatokra: 21 409 000 Ft

A feladatok ellátásához a társult önkormányzatok **162 747 421 Ft** összeggel járulnak hozzá támogatásértékű működési célú bevételként, melynek részletezését a határozat 12. sz. melléklete tartalmazza.

Az INSZI várhatóan **68 719 000 Ft** működési bevételt realizál (elsősorban étkeztetési térítési díjakból, és ellátási díjból).

A Társulási Megállapodás alapján a gondozottak által fizetendő térítési díjak mértékének meghatározására kizárólag Pécs Megyei Jogú Város Önkormányzat Közgyűlése jogosult.

**A Társulás 2017. évi kiadásai:**

A Társulás 2017. évre **427 587 421 Ft** kiadással számol.

Ebből a működési kiadás **422 587 421 Ft**, ami az összes kiadás 98,83 %-a.

A felhalmozási célra tervezett összeg **5 000 000 Ft**.

A Működési kiadásokat a 3. sz. melléklet tartalmazza részletesen:

* Személyi juttatások 275 380 754 Ft
* Munkaadókat terhelő járulékok és szoc hozzájárulási adó 65 342 667 Ft
* Dologi és egyéb folyó kiadások 81 864 000 Ft

Felhalmozási kiadások a 4. sz. melléklet tartalmazza részletesen:

* Beruházások 5 000 000 Ft

A 2017. évi kiadások intézményenkénti megoszlása az alábbiak szerint alakul:

* Társulás esetében: 500 000 Ft
* INSZI esetében: 427 087 421 Ft

A 2017. évi költségvetési tervezet hiánnyal nem számol.

## Engedélyezett álláslétszámok:

A Pécs és Környéke Szociális és Gyermekjóléti Társulás 2017.évi engedélyezett álláshelye: 0 fő

Az Integrált Nappali Szociális Intézmény 2017.évi engedélyezett álláshelye: 117,5 fő

**Tervezett közfoglalkoztatási létszámadatok:**

A Társulás intézménye a Baranya Megyei Kormányhivatal Pécsi Járási Hivatal Foglalkoztatási Osztályának 100%-os támogatásával közfoglalkoztatottak alkalmazását továbbra is tervezik:

Az Integrált Nappali Szociális Intézmény 10 fő közfoglalkoztatott alkalmazását tervezi a 2017.évre.

## 1. A költségvetési határozat hatálya

**1. §** A határozat hatálya a Tanácsra, az Elnökségre, a bizottságokra, a Társulás által fenntartott költségvetési szervekre, a munkaszervezeti feladatokat ellátó költségvetési szervre terjed ki.

## 2. A költségvetés szerkezete

**2. §** (1) A Társulás 2017. évi költségvetésében a Társulás, továbbá a Társulás által fenntartott önállóan működő költségvetési intézmények címeket alkotnak.

(2) A Társulás címrendjét az 1. melléklet tartalmazza.

(3) A költségvetési határozat címrenden kívüli mellékleteit a 3. § szabályozza.

## 3. A költségvetési határozat egyéb mellékletei

**3. §** (1) A Társulás 2017. évre vonatkozó költségvetésének összevont költségvetés mérlegét a 2. melléklet, működési célú bevételeinek és kiadásainak részmérlegét a 3. melléklet, a felhalmozási célú részmérlegét a 4. melléklet tartalmazza.

(2) A Társulás bevételeinek forrásonkénti megoszlását az 5. melléklet, kiadásainak jogcímenkénti megoszlását a 6. melléklet mutatja be.

(3) A Társulás és intézményeinek bevételeit és kiadásait a 7. melléklet tartalmazza.

(4) A Társulás címenkénti kiadásainak és bevételeinek szakfeladatonkénti (jogcímenként) és kiemelt előirányzatonkénti bemutatása, valamint a 2017. évi engedélyezett álláshelyeinek száma és a közfoglalkoztatottak létszáma a 8. és a9. mellékletben szerepel.

(5) A Társulás, valamint az INSZI 2017. évi normatív támogatásainak jogcímenkénti alakulását a 10. és 11. melléklet mutatja be.

(6) A Társulás 2017. évi bevételi és kiadási előirányzat-felhasználási ütemtervét a 12. és 13. melléklet mutatja be.

(7) A Társulás a 2017. évi likviditási tervét a 14. sz. melléklet szerint hagyja jóvá.

(8) A Társulás 2017. évi tagdíjbevételének településenként tervezett összegét a 15. melléklet tartalmazza.

## 4. A költségvetés bevételei és kiadásai

**4. §**  A Társulási Tanács a Társulás 2017. évi költségvetésének

a) összes bevételét 427 587 421 Ft-ban,

b) összes kiadását 427 587 421 Ft-ban

állapítja meg.

A Társulás több éves kihatással járó feladatra előirányzatokat nem tervezett.

A Társulás Európai Uniós támogatással megvalósuló projekttel nem tervezett.

## 5. Társulások engedélyezett álláslétszáma

A Pécs és Környéke Szociális és Gyermekjóléti Társulás 2017.évi engedélyezett álláshelye: 0 fő

Az Integrált Nappali Szociális Intézmény 2017.évi engedélyezett álláshelye: 117,5 fő

## 6. A költségvetés végrehajtásának általános szabályai

**5. §** A költségvetési gazdálkodás biztonságáért a Tanács, a gazdálkodás szabályszerűségéért az Elnök felelős.

**6. §** A gazdálkodás minden területén érvényesíteni kell a takarékos, szigorú gazdálkodás követelményét.

**7. §** (1) A Társulás gazdálkodása a bevételi előirányzatok tejesítésének kötelezettségét és a kiadási előirányzatok felhasználásának jogosultságát foglalja magába. A költségvetési bevételek a bevételi előirányzatokon felül is teljesíthetőek. A költségvetési kiadások a költségvetésben megállapított, vagy az évközben módosított kiadási előirányzatok mértékéig teljesíthetőek, a kiadási előirányzat nem jár felhasználási kötelezettséggel.

(2) A Társulás nevében pénzügyi fedezet hiányában kötelezettség nem vállalható, feladat végrehajtása nem kezdhető meg.

(3) A bevételi előirányzatok kizárólag azok túlteljesítése esetén növelhetők, a költségvetési bevételek tervezettől történő elmaradása esetén azokat csökkenteni kell.

(4) A bevételek teljesülésének elmaradása esetén az Elnök a kiadási előirányzatok felhasználását a Társulás likviditási tervének adataihoz igazodva korlátozza.

(5) Bevételkiesés esetén – annak mértékére figyelemmel – az Elnök elsősorban a kötelezettséggel nem terhelt egyszeri kiadások, a speciális célú támogatások, a nem kötelező feladatok előirányzatának felhasználását korlátozza.

(6) Amennyiben év közben a gazdálkodás feltételeiben olyan kedvezőtlen változások következnek be, amelyek a költségvetés végrehajtását alapvetően veszélyeztetik, az Elnök a Társulás költségvetési gazdálkodásának stabilizálása, a likviditás megőrzése érdekében – a Tanács utólagos jóváhagyása mellett – a kötelezettségvállalási (pénzfelhasználási) jogköröket felfüggesztheti vagy korlátozhatja, az elfogadott költségvetés keretein belül a szükséges átmeneti, pénzügyi folyamatokat szigorító intézkedéseket megteheti.

**8. §** (1) A Társulás év közben keletkező többletbevételei az általános tartalék előirányzatát növelik, kivéve a (2) bekezdésben foglaltakat, vagy ha a többletbevétel felhasználásáról a Tanács másképpen rendelkezik.

(2) Amennyiben a többletbevétel céljellegű, akkor a meghatározott célhoz kapcsolódó kiadás előirányzatának növelésére használható fel.

**9. §** (1) Pénzügyi tartalmú, a 2017. költségvetési évben, illetve az azt követő években pénzügyi kiadással, elkötelezettséggel járó, valamint a bevételi oldalt csökkentő javaslatot tartalmazó előterjesztések csak a Pénzügyi és Gazdasági Bizottság véleményezésével terjeszthetők a Tanács elé.

(2) Az előterjesztésekhez kapcsolódó határozati javaslatoknak tartalmazniuk kell, hogy az előirányzat-módosítás egyszeri vagy folyamatos elkötelezettséget jelent-e, valamint meg kell jelölni a többletkiadást ellentételező bevételi forrást is.

(3) Az eredeti költségvetésben nem tervezett feladat végrehajtására vonatkozó előterjesztést csak finanszírozási tervvel, valamint a várható bevételi és kiadási oldalt bemutató részletes költségvetési tervvel lehet elindítani.

**10. §** A 2017. évi gazdálkodás lebonyolítása során az előirányzatokhoz igazodó finanszírozásról a likviditási tervnek megfelelően kell gondoskodni.

**11. §** A költségvetésben jóváhagyott kiadási előirányzatok 2017. december 31-én meglévő, kötelezettséggel nem terhelt maradványa törlésre kerül.

## 7. A költségvetésben tervezett tartalék előirányzatok igénybevétele

**12. §** (1) Az Általános tartalék felhasználásáról a Pénzügyi és Gazdasági Bizottság állásfoglalása alapján a Tanács dönt.

(2) A keretek és a céltartalékok tekintetében a döntési lehetőséget és a pénzügyi felhasználást korlátozzák a 7. § (2) és (4) – (6) bekezdéseiben foglalt rendelkezések.

(3) A nem kötött felhasználású céltartalékokra kötelezettséget vállalni a tárgyév november 30-ig lehet.

## 8. A költségvetési szervek gazdálkodására vonatkozó részletes szabályok

**13. §** (1) A költségvetési szerv vezetője felelős

a) az alapító okiratban előírt tevékenységek jogszabályban, költségvetésben foglaltaknak, és az irányító szerv által közvetlenül meghatározott követelményeknek és feltételeknek megfelelő ellátásáért,

b) a költségvetési szerv működésében és gazdálkodásában a gazdaságosság, a hatékonyság és az eredményesség követelményeinek érvényesítéséért,

c) a gazdálkodási lehetőségek és a kötelezettségvállalások összhangjáért,

d) a költségvetési szerv vagyonkezelésébe, használatába adott, és a tulajdonában lévő vagyonnal kapcsolatosan a vagyonkezelői, tulajdonosi jogok rendeltetésszerű gyakorlásáért,

e) a költségvetési szerv belső kontrollrendszerének és az annak részét képező belső ellenőrzés megszervezéséért és hatékony működtetéséért, és

f) a szakmai és pénzügyi monitoring rendszer folyamatos működtetéséért, a tervezési, beszámolási, valamint a közérdekű és közérdekből nyilvános adatok szolgáltatására vonatkozó kötelezettség teljesítéséért, annak teljességéért és hitelességéért, továbbá a számviteli rendért.

(2) A költségvetési szerv vezetője a feladatváltozás miatt megüresedett álláshelyeket nem töltheti be, az ebből eredő megtakarításokat még átmenetileg sem használhatja fel.

(3) Az intézményi költségvetés végrehajtása során az önállóan működő költségvetési szerv vezetője fizetési kötelezettséget a jóváhagyott kiadási előirányzatok mértékéig vállalhat és kifizetéseket is ezen összeghatárig rendelhet el. A saját bevételből tervezett kiadás teljesítésére bevételi elmaradás esetén, annak mértékében nem vállalható kötelezettség.

Az előirányzatok túllépése esetén a fenntartó az intézményvezető beszámoltatását és felelősségre vonását kezdeményezi.

**14. §**(1) A költségvetési szerv a jóváhagyott előző évi pénzmaradványát a bevételi- és kiadási oldal azonos összegű saját hatáskörű előirányzat-módosítása után használhatja fel.

(2) A személyi juttatás előirányzat tervezése során az intézmény köteles a rendszeres személyi juttatásokat a szükséges mértékben megtervezni. A rendszeres személyi juttatásokból átcsoportosítani csak abban az esetben lehet, ha a megmaradó előirányzat elegendő a rendszeres juttatások kifizetésének fedezetére.

(3) A költségvetési szervek az alábbiakban felsorolt közüzemi díjak (melyeket a költségvetés bruttó összegben tartalmaz) kiegyenlítésének kötelesek eleget tenni:

a) gázenergia-szolgáltatás díja,

b) villamosenergia-szolgáltatás díja,

c) távhő- melegvíz-szolgáltatás díja,

d) víz- és csatornadíjak,

e) vásárolt élelmezés,

f) szemétszállítás,

g) rovarírtás.

(4) Amennyiben az intézmény működése során – a rendes működésből adódó felhasználáson túl – nem indokolható energiafelhasználás mutatható ki, a fenntartó az intézményvezető beszámoltatását és indokolt esetben felelősségre vonását kezdeményezi.

**15. §** (1) Pénzügyi fedezet, előirányzat hiányában a költségvetési szerv, intézmény vezetője kötelezettséget nem vállalhat, feladat végrehajtását nem kezdheti el.

(2) Több év kiadási előirányzatait terhelő kötelezettséget vállalni – kivéve a költségvetési szerv alapvető közszolgáltatásokkal történő ellátásához kapcsolódó szerződések megkötését - csak a Tanács előzetes engedélyével lehet. A kötelezettségvállalás fedezetét a várható teljesítési időpontokhoz igazodóan kell a költségvetési szerv költségvetésében előirányozni.

(3) Utófinanszírozással megvalósuló pályázatok kizárólag a Tanács előzetes hozzájárulásával nyújthatók be. Az előfinanszírozást elsősorban az intézmény saját bevételeiből kell biztosítani. A pályázati forrásból finanszírozott kiadásokat a költségvetési szerv köteles elkülöníteni a könyvelésében, a bizonylatokon egyértelműen megjelölni a pályázathoz kapcsolódó azonosítót.

Saját forrás csak a költségvetési szerv tárgyévi költségvetésében rendelkezésre álló szabad előirányzat mértékéig vállalható. Az elkülönített pályázati támogatások kizárólag az adott cél szerint használhatók fel, a pályázathoz kapcsolódó valamennyi kiadást a támogatásból kell finanszírozni.

(4) Elszámolási kötelezettség terheli az intézményeket a részben már az eredeti költségvetésben szereplő, részben a később leosztásra kerülő normatív, kötött felhasználású támogatások esetében. A céljelleggel megállapított előirányzatok következő évre áthúzódó, kötelezettséggel nem terhelt maradványa törlésre kerül.

**16. §** (1) A költségvetési szerv vezetője köteles a jogszabály által előírt, saját hatáskörben végrehajtott előirányzat-módosításokat a Pécs Városi Költségvetési Elszámoló Szervezet (a továbbiakban: Elszámolóház) Pénzügyi, Költségvetési és Kontrolling Osztályához eljuttatni nemleges esetben is minden hónap 15. napjáig.

(2) A Tanács az intézményi saját hatáskörű előirányzat-módosítások figyelembevételével dönt a költségvetési határozat szükséges módosításáról.

(3) A saját hatáskörben végrehajtott előirányzat-módosítások többlet-támogatási igényt sem a folyó költségvetési évben, sem az azt követő években nem eredményezhetnek.

(4) Az Áht. által meghatározott előirányzat-csoportok (működési, felhalmozási, valamint a kölcsönök) között átcsoportosítást a költségvetési szervek saját hatáskörben nem hajthatnak végre.

(5) *A*z előirányzat-csoportokon belül (működési, felhalmozási, valamint a kölcsönök) az Áht. által meghatározott kiemelt előirányzatok között a költségvetési szerv saját hatáskörben hajthat végre átcsoportosítást, a költségvetési főösszeg változatlansága mellett.

(6) Az előirányzat csoportokon belül végrehajtott átcsoportosítás nem irányulhat a személyi juttatások előirányzatainak növelésére, kivéve, ha a Tanács azt engedélyezi az előirányzatok jóváhagyásakor még nem ismert jogszabályváltozás miatt.

(7) Előirányzat módosítás, átcsoportosítás esetében mindig meg kell jelölni a költségvetési előirányzatokba véglegesen beépülő (tartós) előirányzat módosításokat.

(8) Az Áht. által meghatározott kiemelt előirányzatokon belül a dologi és egyéb folyó kiadások előirányzatai között tervezett, 13. melléklet szerinti kiemelt üzemeltetési előirányzatok között a költségvetési szerv saját hatáskörben előirányzat átcsoportosítást nem hajthat végre.

**17.§** (1) A költségvetési szerv a közhatalmi bevételek, az intézményi működési bevételek és a felhalmozási bevételek eredeti, vagy – ha a bevételek tervezettől történő elmaradása miatt csökkentették – módosított bevételi előirányzatán felüli többletbevétel felhasználása a (2) – (5) bekezdésekben foglaltak szerint történhet.

(2) Az intézmények a közhatalmi többletbevételekkel előirányzataikat saját hatáskörben módosíthatják, melyről kötelesek a Tanácsot tájékoztatni a saját hatáskörű előirányzat módosításra vonatkozó általános szabályok szerint.

(3) Az intézmények az elért intézményi működési többletbevételeikkel éves szinten az eredeti költségvetési főösszegük 5 %-áig saját hatáskörben módosíthatják költségvetésüket.

(4) A (3) bekezdésben meghatározott mérték feletti többletbevétel kizárólag a Tanács hatáskörében végrehajtott előirányzat-módosítás után használható fel.

(5) A (2) - (4) bekezdésben meghatározott esetekben az irányító szerv hatáskörében az előirányzat módosításra utólag, a költségvetési szerv adatszolgáltatása alapján kerül sor.

(6) Az intézmények által elért felhalmozási többletbevételi előirányzataik kizárólag a Tanács hatáskörében végrehajtott előirányzat módosítás után használhatók fel.

(7) Amennyiben a többletbevétel felhasználása a személyi juttatások előirányzatának növelésére irányul, részletes indoklással kell azt alátámasztani. A többletbevétel saját hatáskörben végrehajtott előirányzat módosítással nem fordítható illetményemelésre, vagy a meglévő létszám határozatlan időre szóló foglalkoztatással történő növelésére.

(8) Többletbevételek terhére kötelezettséget csak oly módon lehet vállalni, hogy a pénzeszközök intézményi költségvetési számlán történő jóváírása megelőzze a kötelezettségvállalás dátumát.

(9) A többletbevételek felhasználását az intézmények kötelesek elkülönítetten kimutatni.

(10) A többletbevételhez kapcsolódó előirányzat módosítást az intézményvezető köteles kezdeményezni.

**18. §** (1) A költségvetési szerv szellemi és anyagi infrastruktúráját magáncélra, meghatározott feladat elvégzésére igénybe vevő számára a költségvetési szerv köteles térítést előírni a felhasználás, illetve az igénybevétel alapján felmerült közvetlen és közvetett költségek figyelembevételével.

(2) Amennyiben a költségvetési szerv meghatározott feladat ellátására eseti bevételhez jut vagy támogatásban részesül, az ezzel összefüggésben ténylegesen felmerült költségeket úgy kell megosztani, hogy az a felmerült közvetlen költségek mellett fedezetet nyújtson az intézményüzemeltetési, fenntartási költségek arányos részére is.

(3) Az intézmények egyéb saját bevételei közül a helyiség-bérbeadásból, származó bevétel 25 %-át karbantartásra vagy felújításra kell fordítani.

(4) Az (1)-(3) bekezdés figyelembevételével a költségek és a térítés megállapításának rendjét és mértékét belső szabályzatban kell rögzíteni.

(5) A költségvetési szervek a működésükhöz rendelt ingó- és ingatlanvagyon hasznosításából származó bevételt nem engedhetik át az intézményhez kapcsolódó alapítványok és a nem Társulás által alapított költségvetési szervek részére.

(6) A saját bevételből tervezett kiadások kizárólag a bevételek teljesítésének üteme szerint teljesíthetők, a saját bevétel elmaradásának időarányos mértékével a költségvetési kiadások és bevételek előirányzatait csökkenteni kell.

(7) Az alkalmazotti és a vendégétkeztetés bevételei és kiadásai az intézmény költségvetésén nem futtathatja át, a tételeket a költségvetés nem tartalmazhatja.

**19. §** (1) A költségvetési évről, december 31-i fordulónappal készített könyvviteli mérlegben kimutatott eszközöket és forrásokat minden évben leltározni kell.

(2) Kötelező a fordulónappal (a megszűnés napjával) a leltározást végrehajtani, amennyiben az intézmény átszervezés vagy jogutód nélküli megszűnés következtében megszűnik.

## 9. Vegyes rendelkezések, intézményfinanszírozás

**20. §** E határozat hatálya alá tartozó valamennyi szerv köteles az árubeszerzési, építési, beruházási és szolgáltatási célra juttatott támogatások felhasználását a közbeszerzési törvény alkalmazásához kötni.

**21. §** A Társulás az átmenetileg szabad pénzeszközök lekötésének jogát az Elnökre ruházza át, aki ennek végrehajtására a pénzgazdálkodás rendjéről szóló szabályzatban foglaltak szerint adhat felhatalmazást.

**22. §** Az intézmények kötelesek a részükre megállapított költségvetésből időarányos, a valós finanszírozási igény alapján készített, a törvényi előírásnak megfelelően havi finanszírozási ütemtervet készíteni. Az intézményfinanszírozás az összesített finanszírozási ütemterv alapján történik, melyben a kiadások mellett figyelembe kell venni az intézményi tervezett saját bevételek realizálódását is. A finanszírozás ütemezésében a fentiektől való eltérés csak indokolt, működést veszélyeztető esetben lehetséges. Finanszírozás a Társulás, az Elszámolóház és a számlavezető pénzintézet között létrejött megállapodás alapján történik, az önállóan működő költségvetési szervekre vonatkozó részletes szabályok ezek figyelembevételével belső szabályzatban kerülnek meghatározásra.

**10. A Társulás által fenntartott költségvetési szerveknél szakmai alapfeladat keretében szellemi tevékenység szolgáltatási szerződéssel, számla ellenében történő igénybevételének szabályai**

**23. §** (1) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(2) A költségvetési szerv a külső személyi juttatások előirányzata, illetve a dologi kiadások között megtervezett szellemi tevékenység számla ellenében történő igénybevétele tétel előirányzatának terhére természetes vagy jogi személlyel, illetve jogi személyiség nélküli egyéb szervezettel akkor köthet szerződést, ha

1. azt jogszabály nem zárja ki, továbbá
2. a szerződés megkötése jogszabályban, az alapító okiratában, illetve a szervezeti és működési szabályzatában meghatározott szakmai alap- feladat ellátásához feltétlenül szükséges, és
3. a 368/2011.(XII.31.) Korm. rendelet eltérő rendelkezése hiányában az adott feladat elvégzéséhez megfelelő szakértelemmel, szakképzettséggel és gyakorlattal, vagy egyéb megfelelő sajátos szakmai adottságokkal, képességekkel rendelkező személyt a megrendelő nem foglalkoztat, vagy az alaptevékenység részeként felmerülő, a szerződés tárgyát képező szolgáltatás egyedi, időszakos, vagy időben rendszertelenül ellátandó feladat.

(3) A költségvetési szervek állományába tartozó személy részére megbízási díj vagy más szerződés alapján járó díjazás munkakörébe tartozó, munkaköri leírása szerint számára előírható feladatra nem fizethető. A megbízási szerződésben ki kell kötni, hogy a díj kizárólag abban az esetben illeti meg a költségvetési szerv állományába tartozó személyt, ha a szerződésben rögzített feladat mellett a munkakörébe tartozó feladatainak is maradéktalanul eleget tett.

(4) Az (1) bekezdés szerinti szerződést legkorábban az Áht. 37. § (1) bekezdés szerinti pénzügyi ellenjegyzés napjával lehet megkötni.

(5) A pénzügyi ellenjegyzés iránti kérelemhez csatolni kell a költségvetési szerv vezetőjének a (2)-(3) bekezdésben foglaltaknak történő megfelelésről szóló nyilatkozatát.

## 11. Záró rendelkezések

**24. §** A Tanács felhatalmazza az Elnököt és a költségvetési szervek vezetőit a Társulás költségvetésében elfogadott, előírt bevételek beszedésére, kiadások teljesítésére.

**25. §** E határozat a kihirdetését követő napon lép hatályba.

|  |  |  |
| --- | --- | --- |
|  | ………………………….  Elnök |  |

Az előterjesztést a Pénzügyi- és Gazdasági Bizottság a 2017. március 2-i ülésén tárgyalta, a Bizottság állásfoglalásáról a bizottsági elnök a Társulási Tanácsot tájékoztatja.

Kérem a Tisztelt Társulási Tanácsot, hogy a 2017. évi költségvetést a határozat- tervezetben megismert tartalommal a csatolt mellékleteivel együtt hagyja jóvá, illetve fogadja el.

A költségvetési határozat elfogadása minősített többséget igényel.

Pécs, 2017.